Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 231/07)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI / ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Aceto Balsamico di Modena”

EU br.: PGI-IT-0430-AM01 – 23. studenoga 2018.

ZOI ( ) ZOZP (X)

1. Skupina koja podnosi zahtjev i legitimni interes

Consorzio Tutela Aceto Balsamico di Modena Via Ganaceto 134, 41121 Modena, Italija Tel. +39 059208621 E-pošta: segreteria@consorziobalsamico.it

The Consorzio Tutela Aceto Balsamico di Modena ima pravo podnijeti zahtjev za izmjenu u skladu s člankom 13. stavkom 1. Uredbe br. 12511 Ministarstva za poljoprivrednu, prehrambenu i šumarsku politiku od 14. listopada 2013.

2. DRŽAVA ČLANICA ILI TREĆA ZEMLJA

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☐ Zemljopisno područje

☒ Dokaz o podrijetlu

☒ Metoda proizvodnje

☐ Povezanost

☒ Označivanje

☒ Ostalo [pakiranje]

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

5.1. Opis proizvoda

— Točka 4.2. sažetka i točka 3.2. jedinstvenog dokumenta.

Dodaje se prvi odlomak:

„Aceto Balsamico di Modena” ocat je proizveden u skladu sa sljedećim odredbama te ima svojstva navedena u nastavku.

Svrha je ove izmjene teksta precizirati vrstu proizvoda na koji se oznaka odnosi.

— Točka 4.2. sažetka i točka 3.2. jedinstvenog dokumenta. — Aroma: postojana, profinjena i blago kisela s natruhom drveta, — Okus: gorko-sladak, uravnotežen.

izmijenjene su i sada glase:

— Aroma: prepoznatljiv, dugotrajan, intenzivan i nježan, ugodno kiselkast, ponekad s drvenim notama,

— Okus: sladak i kiseo, uravnotežen, ugodan i prepoznatljiv.

Ta je izmjena uvedena kako bi se opis proizvoda naveden u sažetku uskladio s opisom specifikacije proizvoda. Stoga je riječ o izmjeni formulacije koja ne zahtjeva izmjenu svojstava arome ni okusa octa „Aceto Balsamico di Modena”.

— Članak 2. prvi stavak peta alineja specifikacije proizvoda gustoća na 20 °C: najmanje 1,06 za dozreli proizvod,

nadopunjuje se kako slijedi:

gustoća na 20 °C: najmanje 1,06 za dozreli proizvod, najmanje 1,15 za „odležani” proizvod

Uz odležavanje, velika gustoća potrošačima je vrlo važan pokazatelj kvalitete. Tom se izmjenom želi potaknuti proizvodnja proizvoda visoke „percipirane kvalitete” koju traže potrošači u toj kategoriji; zahvaljujući razdoblju odležavanja od najmanje tri godine, ti se proizvodi po cijeni jasno razlikuju od proizvoda „affinato”, koji dozrijeva u drvenoj posudi u razdoblju kraćem od 3 godine.

Ta se izmjena odnosi i na točku 4.2. sažetka te se primjenjuje na točku 3.2. jedinstvenog dokumenta.

— Članak 2. prvi stavak osma alineja specifikacije proizvoda: Najmanja ukupna kiselost: 6 posto

nadopunjuje se kako slijedi:

Najmanja ukupna kiselost: 6 % za dozreli proizvod i 5,5 % za odležani proizvod

S obzirom na trenutačno ograničenje, tom se izmjenom nastoji u sustav proizvodnje uključiti fiziološki pad razine kiselosti tijekom trogodišnjeg razdoblja odležavanja.

Nakon uvođenja izmjene koja se odnosi na najmanji postotak kiselosti i gustoće, „Aceto Balsamico di Modena” razvrstava se u dvije kategorije:

— Aceto Balsamico di Modena: dozrio u drvenoj posudi u razdoblju od 60 dana do 3 godine, ukupne kiselosti najmanje 6 %, gustoće pri 20 °C najmanje 1,06

— Aceto Balsamico di Modena „invecchiato” [odležani]: odležan u drvenoj posudi u razdoblju dužem od 3 godine, ukupne kiselosti najmanje 5,5 %, gustoće pri 20 °C najmanje 1,15.

Ta se izmjena odnosi i na točku 4.2. sažetka te se primjenjuje na točku 3.2. jedinstvenog dokumenta.

— U članku 2. specifikacije proizvoda dodan je treći stavak: U slučaju odstupanja od parametara iz ovog članka, dopušta se postupak kojim se predmetni proizvod može korigirati dodavanjem određene količine sirovina (vinski ocat i kuhani ili koncentrirani mošt) do najviše 3 % mase. Ako je potrebna korekcija, provodi se na kraju razdoblja zrenja ili odležavanja, a u svakom slučaju prije certificiranja proizvoda.

Svrha je te izmjene urediti postupak korekcije proizvoda u slučaju odstupanja od analitičkih ograničenja utvrđenih u specifikaciji proizvoda uvođenjem najveće dopuštene vrijednosti iznad koje korekcija nije moguća.

Ta se izmjena odnosi i na točku 4.2. sažetka te se primjenjuje na točku 3.2. jedinstvenog dokumenta.

5.2. Dokaz o podrijetlu

— Članak 4. prvi stavak specifikacije proizvoda:

sljedeća rečenica:

Taj postupak, tijekom kojeg nadzorno tijelo vodi registre katastarskih čestica na kojima se uzgaja grožđe i uzgajivača grožđa, proizvođača mošta, prerađivača i punionica, zajedno s pravovremenim izvješćivanjem kontrolnog tijela o proizvedenim količinama te pakiranim i označenim količinama, jamči sljedivost proizvoda.

mijenja se kako slijedi:

Taj postupak, u okviru kojeg nadzorno tijelo vodi registre katastarskih čestica na kojima se uzgaja grožđe sedam sorti navedenih u članku 5. te vinogradara, proizvođača mošta i vinskog octa, prerađivača i punionica, zajedno s pravovremenim izvješćivanjem kontrolnog tijela o proizvedenim količinama te pakiranim i označenim količinama, jamče sljedivost proizvoda.

Umetanjem upućivanja na „sedam sorti navedenih u članku 5.” ne uvode se bitne promjene. Isključivo radi jasnoće teksta. Tom se izmjenom dopunjuje postojeći tekst uključivanjem proizvođača vinskog octa na popis stranaka koje podliježu kontroli. Uvrštavanje na popisu stranaka koje podliježu kontroli odjeljka namijenjenog proizvođačima vinskog octa nužan je korak kako bi se osigurala maksimalna transparentnost cijelog proizvodnog lanca navođenjem svih dobavljača sirovina koje se upotrebljavaju za proizvodnju octa „Aceto Balsamico di Modena” te ispitivanjem tih sirovina s pomoću izotopnih analiza radi provjere usklađenosti s graničnim vrijednostima utvrđenima u specifikaciji proizvoda.

Ta se izmjena odnosi i na prvi stavak točke 4.4. sažetka.

5.3. Metoda proizvodnje

— Članak 5. prvi stavak specifikacije proizvoda: „Aceto Balsamico di Modena” proizvodi se posebnim i tradicionalnim tehnikama od grožđa sljedećih sorti: Lambrusco, Sangiovese, Trebbiano, Albana, Ancellotta, Fortana i Montuni, djelomično fermentiran i/ili kuhan i/ili koncentriran, uz dodatak količine octa koji je odležao najmanje 10 godina kako bi se proizvodu dala njegova tipična organoleptička svojstva, uz dodatak najmanje 10 % octa proizvedenog samo acetifikacijom vina.

nadopunjuje se kako slijedi:

„Aceto Balsamico di Modena” proizvodi se posebnim i tradicionalnim tehnikama od grožđa sljedećih sorti: Lambrusco, Sangiovese, Trebbiano, Albana, Ancellotta, Fortana i Montuni, djelomično fermentiran i/ili kuhan i/ili koncentriran, uz dodatak količine octa koji je odležao najmanje 10 godina kako bi se proizvodu dala njegova tipična organoleptička svojstva, uz dodatak najmanje 10 % octa proizvedenog samo acetifikacijom vina isključivo u skladu sa sljedećim omjerima izotopa: — omjer 13C/12C (izražen kao δ13C) u octenoj kiselini: od –29,3 % do –24,3 %. — omjer 18O/16O (izražen kao δ18O) u vodi, za vinski ocat s kiselošću većom od 9 %: najmanje –2 ‰; — omjer 18O/16O (izražen kao δ 18O) u vodi, za vinski ocat s kiselošću od 9 % do 6 %: najmanje -5 ‰; — Omjer deuterija i vodika (D/H) na metilnom mjestu: (CH3) u ekstraktu octene kiseline: od 98,8 do 106 ppm.

Glavni sastojak octa „Aceto Balsamico di Modena” jest vinski ocat, a da bi se smatrao octom i upotrebljavao kao sirovina za proizvodnju ovog ZOZP-a, vinski ocat mora se proizvoditi u skladu s definicijom EU-a utvrđenom u Uredbi (EU) br. 1308/2013. Izotopne analize ključan su alat za provjeru zakonitosti proizvoda, kako za potrebe sustava certificiranja proizvoda tako i za interne provjere kvalitete koje provode proizvođači, te za praćenje mogućeg patvorenja vinskog octa. Naime, na tržištu EU-a sve je veći problem trgovine vinskim octom proizvedenim od sirovina koje nisu grožđe i vino te je stoga u suprotnosti s europskim zakonodavstvom. S obzirom na sve veći rizik, potrebno je hitno uvesti učinkovitiji sustav za otkrivanje patvorina. Izotopna analiza metoda je koja se trenutačno upotrebljava za otkrivanje mogućih patvorina vinskog octa, a tu je metodu za vinski ocat službeno priznala i organizacija Organizzazione Internazionale della Vigna e del Vino (OIV). Kako bi se takve analize mogle primjenjivati na vinski ocat koji se upotrebljava za proizvodnju octa „Aceto Balsamico di Modena”, u specifikaciju proizvoda potrebno je dodati opće izotopne parametre. Stoga će se dodati tablica s jasnim i izričitim navođenjem vrijednosti iznad kojih se proizvod smatra patvorenim. Ti omjeri i njihove vrijednosti rezultat su brojnih istraživanja objavljenih u službenim znanstvenim publikacijama (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Ovom će se izmjenom omogućiti uvođenje sustava kontrola i upozorenja kad god postoji sumnja da je vinski ocat namijenjen proizvodnji octa „Aceto Balsamico di Modena” patvoren.

Ta se izmjena odnosi i na točku 4.5. sažetka te se primjenjuje na točku 3.3. jedinstvenog dokumenta.

— Članak 5. drugi stavak specifikacije proizvoda Kako bi ocat „Aceto Balsamico di Modena” zadobio svojstva navedena u članku 2., kuhani i/ili koncentrirani mošt mora biti u skladu sa sljedećim značajkama: — najmanja ukupna kiselost: 8 g po kg — udio suhe tvari najmanje: 55 g po kg

nadopunjuje se kako slijedi:

Kako bi ocat „Aceto Balsamico di Modena” zadobio svojstva navedena u članku 2., kuhani i/ili koncentrirani mošt mora biti u skladu sa sljedećim značajkama: — najmanja ukupna kiselost: 8 g po kg — udio suhe tvari najmanje: 55 g po kg — izotopni parametri: — omjer 13C/12C (izražen kao δ13C) u alkoholu proizvedenom fermentacijom šećera: od –29,3 % do –24,3 %. — omjer D/H na metilnom mjestu (CH3) u alkoholu proizvedenom fermentacijom šećera: od 98,8 do 106 ppm.

Kuhani ili koncentrirani mošt drugi je ključni sastojak octa „Aceto Balsamico di Modena”, a da mi se smatrao octom i upotrebljavao kao sirovina za proizvodnju ovog ZOZP-a, mora se proizvoditi u skladu s definicijom EU-a utvrđenom u Uredbi (EU) br. 1308/2013. Izotopne analize ključan su alat za provjeru zakonitosti proizvoda, kako za potrebe sustava certificiranja proizvoda tako i za interne provjere kvalitete koje provode proizvođači, te za utvrđivanje mogućeg patvorenja mošta od grožđa. Posljednjih godina sve je veći rizik od pojave patvorenog mošta od grožđa koji je u suprotnosti sa zakonodavstvom EU-a i nacionalnim zakonodavstvom. S obzirom na sve veći rizik, potrebno je hitno uvesti učinkovitiji sustav za otkrivanje patvorina. Izotopna analiza metoda je koja se koristi i za provjeru autentičnosti mošta. Stoga je potrebna tablica u kojoj su prikazani omjeri i vrijednosti za testiranje mošta koji se upotrebljava za proizvodnju octa „Aceto Balsamico di Modena”. Ti omjeri i njihove vrijednosti rezultat su brojnih istraživanja objavljenih u službenim znanstvenim publikacijama (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Ovom će se izmjenom omogućiti uvođenje sustava kontrola i upozorenja kad god postoji sumnja da je mošt od grožđa namijenjen proizvodnji octa „Aceto Balsamico di Modena” patvoren.

Ta se izmjena odnosi i na točku 4.5. sažetka te se primjenjuje na točku 3.3. jedinstvenog dokumenta.

— Članak 5. treći stavak specifikacije proizvoda:

Rečenica:

Koncentriranje se nastavlja tako dugo dok početna masa mošta ne dostigne gustoću od najmanje 1,240 na temperaturi od 20 °C.

nadopunjuje se kako slijedi:

Koncentriranje i/ili kuhanje se nastavlja tako dugo dok početna masa mošta ne postigne gustoću od najmanje 1,240 na temperaturi od 20 °C.

Svrha je tog dodatka precizirati da se zahtjev za minimalnu gustoću mošta odnosi na kuhani i koncentrirani mošt i ne uvodi bitnu izmjenu, nego samo pojašnjava tekst.

Ta se izmjena odnosi i na točku 4.5. sažetka.

— Članak 5. sedmi stavak specifikacije proizvoda:

Rečenica:

U svakom slučaju, kiseljenje i oplemenjivanje se provode u visokokvalitetnim drvenim bačvama od hrastovine, posebno hrasta kitnjaka, drva kestena, duda ili kleka, i to najmanje 60 dana od datuma miješanja sirovina koje se prerađuju.

i točka 4.5. sažetka:

U svakom slučaju, kiseljenje i oplemenjivanje provode se u visokokvalitetnim drvenim bačvama od hrastovine, drva kestena, hrasta kitnjaka, duda ili kleka, i to najmanje 60 dana od datuma miješanja sirovina koje se prerađuju.

preinačene su kako slijedi:

U svakom slučaju, kiseljenje i odležavanje provode se u visokokvalitetnim bačvama, kacama ili drugim spremnicima od visokokvalitetnog drva primjerice hrastovine, posebno hrasta kitnjaka, drva kestena, duda ili kleka, i to najmanje 60 dana od datuma miješanja sirovina koje se prerađuju.

Svrha je te preinake ispraviti tekstualnu nedosljednost između specifikacije proizvoda i sažetka u pogledu spremnika i vrsta drva koji se mogu upotrebljavati u fazama zrenja i odležavanja.

Svrha je dodavanja navoda „proizvod je stavljen u prethodno navedene drvene spremnike” kako bi se jasnije opisala predmetna faza proizvodnje.

Ista alineja dodana je u cijelosti u točku 3.4. jedinstvenog dokumenta kako bi se uskladila s istim načelom utvrđenim u specifikaciji proizvoda i u tehničkom listu.

5.4. Označivanje

— Članak 8. treći, četvrti i peti stavak specifikacije proizvoda:

Sljedeća dva stavka:

Na pakiranjima mora biti naziv oznake „Aceto Balsamico di Modena” uz tekst „Indicazione Geografica Protetta” (zaštićena oznaka zemljopisnog podrijetla) ispisan jasno vidljivim i čitkim slovima u cijelosti ili skraćen na talijanskom jeziku i/ili na jeziku zemlje odredišta.

Pojam „invecchiato” (stari) bez ikakvih drugih dodataka smije se koristiti samo onda kad je proizvod u razdoblju od tri godine ili više godina sazrijevao u bačvama, buradi ili drugim drvenim spremnicima.

mijenjaju se kako slijedi:

Na pakiranjima mora biti naziv oznake „Aceto Balsamico di Modena” uz tekst „Indicazione Geografica Protetta” (zaštićena oznaka zemljopisnog podrijetla) ispisan jasno vidljivim i čitkim slovima u cijelosti ili skraćen na talijanskom jeziku i/ili na jeziku zemlje odredišta. Simbol EU-a povezan s oznakom ZOZP mora biti naveden na etiketi.

Pojam „invecchiato” (odležan) može se navesti i uz naziv ako je proizvod odležao tri godine ili više u bačvama, kacama ili drugim drvenim spremnicima. Uz pojam „invecchiato” može se navesti minimalno razdoblje odležavanja od tri godine.

Rečenica „Simbol EU-a povezan s oznakom ZOZP mora biti naveden na etiketi” dodana je kako bi se u jedinstvenom dokumentu pojasnile odredbe članka 12. stavka 3. Uredbe (EU) br. 1151/2012.

Kako bi se i neupućenim potrošačima omogućilo razumijevanje svojstava octa Aceto Balsamico di Modena „invecchiato”, može se navesti na etiketi minimalno razdoblje starenja od tri godine, kako je utvrđeno u specifikaciji proizvoda.

Ta se izmjena odnosi i na točku 4.8. sažetka te se primjenjuje na točku 3.6. jedinstvenog dokumenta.

5.5. Ostalo

Ambalaža

— Članak 8. drugi stavak specifikacije proizvoda:

Rečenica:

Spremnici u kojima se „Aceto Balsamico di Modena” stavlja na maloprodajno tržište za izravnu potrošnju moraju biti napravljeni od stakla, drva, keramike ili gline u veličini od: 0,250 l; 0,500 l; 0,750 l; 1 l; 2 l; 3 l ili 5 l; ili u plastičnim spremnicima zapremnine maksimalno 25 ml, od plastike ili složenih materijala, uz istoznačni tekst poput onog na naljepnicama na bocama.

i točka 4.5. sažetka:

Spremnici u kojima se „Aceto Balsamico di Modena” stavlja na maloprodajno tržište za izravnu potrošnju moraju biti napravljeni od stakla, drva, keramike ili gline u veličini od: 0,250 l; 0,500 l; 0,750 l; 1 l; 2 l; 3 l; 5 l; i u plastičnim vrećicama za jednokratnu uporabu od maksimalno 25 ml, od plastike ili složenih materijala, uz istoznačni tekst poput onog na naljepnicama na bocama.

spojene su i preinačene kako slijedi:

Spremnici u kojima se „Aceto Balsamico di Modena” stavlja na maloprodajno tržište za izravnu potrošnju moraju biti napravljeni od stakla, drva, keramike ili gline u veličini od: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l ili 5 l; ili u plastičnim spremnicima zapremnine maksimalno 25 ml, od stakla, plastike ili kompozitnih materijala, uz istoznačni tekst poput onog na naljepnicama na bocama.

Svrha je te preinake ispraviti tekstualnu nedosljednost između specifikacije proizvoda i sažetka u pogledu plastičnih spremnika, u sažetku navedenih kao „plastične vrećice”.

Posljednjih godina, na talijanskom tržištu, a i u drugim zemljama, postoji sve veća potražnja za raznolikijim rasponom proizvoda, posebno kad je riječ o zapremninama boca. Osim toga, u određenim neeuropskim zemljama raznolikost mjernih jedinica prisiljava proizvođače da odbiju zahtjeve trgovaca na veliko i na malo upravo zbog nemogućnosti proizvodnje spremnika zapremnina različitih od onih koji su trenutačno dopušteni u specifikaciji proizvoda. Cilj je te izmjene, ne zanemarujući postojeća pravila, učiniti ih dovoljno fleksibilnima kako bi zadovoljila zahtjeve tržišta.

Izmjena se primjenjuje na točku 3.5. jedinstvenog dokumenta.

— Članak 8. treći stavak specifikacije proizvoda:

Dodaje se sljedeći odlomak:

Spremnici zapremnine maksimalno 0,100 l; 0,150 l; 0,200 l, ne smiju biti okruglog oblika ni kuglastog tijela, a omjer između ukupne visine i duljine najveće stranice ili promjer ako je spremnik cilindrični, mora biti veći od 1,85.

Za spremnike zapremnine manje od 0,250 litara trebalo je utvrditi određena opća načela kojima se uređuje oblik spremnika, čime se osigurava minimalni standard ujednačenosti boca u kojima će se proizvod prodavati.

Izmjena se primjenjuje na točku 3.5. jedinstvenog dokumenta.

JEDINSTVENI DOKUMENT

„ACETO BALSAMICO DI MODENA”

EU br.: PGI-IT-0430-AM01 – 23. studenoga 2018.

ZOI ( ) ZOZP (X)

1. Naziv [ZOI-ja ili ZOZP-a]

„Aceto Balsamico di Modena”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

„Aceto Balsamico di Modena” ocat je proizveden u skladu sa sljedećim odredbama te ima svojstva navedena u nastavku.

Analitička svojstva:

— gustoća na 20 °C: najmanje 1,06 za dozreli proizvod, najmanje 1,15 za „odležani” proizvod

— stvarna alkoholna jakost po volumenu, najviše 1,5 %,

— Najmanja ukupna kiselost: 6 % za dozreli proizvod i 5,5 % za odležani proizvod

— ukupni udio sumporova dioksida; najviše 100 mg/l,

— pepeo: najmanje 2,5 promila,

— udio suhe tvari najmanje: 30 g po litri,

— reducirajući šećer: najmanje 110 g/l.

Organoleptička svojstva:

— bistroća: bistar i svijetao

— boja: tamno smeđa,

— aroma: prepoznatljiv, dugotrajan, intenzivan i nježan, ugodno kiselkast, ponekad s drvenim notama,

— okus: sladak i kiseo, uravnotežen, ugodan i prepoznatljiv.

U slučaju odstupanja od parametara iz ovog članka, dopušta se postupak kojim se predmetni proizvod može korigirati dodavanjem određene količine sirovina (vinski ocat i kuhani ili koncentrirani mošt) do najviše 3 % mase. Ako je potrebna korekcija, provodi se na kraju razdoblja zrenja ili odležavanja, a u svakom slučaju prije certificiranja proizvoda.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

„Aceto Balsamico di Modena” proizvodi se posebnim i tradicionalnim tehnikama od grožđa sljedećih sorti: Lambrusco, Sangiovese, Trebbiano, Albana, Ancellotta, Fortana i Montuni, djelomično fermentiran i/ili kuhan i/ili koncentriran, uz dodatak količine octa koji je odležao najmanje 10 godina kako bi se proizvodu dala njegova tipična organoleptička svojstva, uz dodatak najmanje 10 % octa proizvedenog samo acetifikacijom vina isključivo u skladu sa sljedećim omjerima izotopa:

— omjer 13C/12C (izražen kao δ13C) u octenoj kiselini: od –29,3 % do –24,3 %.

— omjer 18O/16O (izražen kao δ18O) u vodi, za vinski ocat s kiselošću većom od 9%: najmanje –2 ‰;

— omjer 18O/16O (izražen kao δ18O) u vodi, za vinski ocat s kiselošću od 9 % do 6 %: najmanje -5 ‰;

— Omjer deuterija i vodika (D/H) na metilnom mjestu: (CH3) u ekstraktu octene kiseline: od 98,8 do 106 ppm.

Kako bi ocat „Aceto Balsamico di Modena” zadobio svojstva navedena u članku 3,2., kuhani i/ili koncentrirani mošt mora biti u skladu sa sljedećim značajkama:

— najmanja ukupna kiselost: 8 g po kg

— udio suhe tvari najmanje: 55 g po kg

— izotopni parametri: — omjer 13C/12C (izražen kao δ13C) u alkoholu proizvedenom fermentacijom šećera: od –29,3 % do –24,3 %. — omjer D/H na metilnom mjestu (CH3) u alkoholu proizvedenom fermentacijom šećera: od 98,8 do 106 ppm.

3.4. Posebni proizvodni postupci koji se moraju provesti na određenom zemljopisnom području

Faze sastavljanja sirovina, njihove prerade, zrenja i, prema potrebi, odležavanja moraju se odvijati na području određenom u točki 4.

U svakom slučaju, kiseljenje i odležavanje provode se u visokokvalitetnim bačvama, kacama ili drugim spremnicima od visokokvalitetnog drva primjerice hrastovine, posebno hrasta kitnjaka, drva kestena, duda ili kleka, i to najmanje 60 dana od datuma miješanja sirovina koje se prerađuju.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Spremnici u kojima se „Aceto Balsamico di Modena” stavlja na maloprodajno tržište za izravnu potrošnju moraju biti napravljeni od stakla, drva, keramike ili gline u veličini od: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l ili 5 l; ili u plastičnim spremnicima zapremnine maksimalno 25 ml, od stakla, plastike ili kompozitnih materijala, uz istoznačni tekst poput onog na naljepnicama na bocama.

Spremnici zapremnine maksimalno 0,100 l; 0,150 l; 0.200 l, ne smiju biti okruglog oblika ni kuglastog tijela, a omjer između ukupne visine i duljine najveće stranice ili promjer ako je spremnik cilindrični, mora biti veći od 1,85.

3.6. Posebna pravila za označivanje proizvoda na koji se odnosi registrirani naziv

Na pakiranjima naziv „Aceto Balsamico di Modena” uz tekst „Indicazione Geografica Protetta” (zaštićena oznaka zemljopisnog podrijetla) mora biti ispisan jasno vidljivim i čitkim slovima u cijelosti ili skraćen na talijanskom jeziku i/ili na jeziku zemlje odredišta. Simbol EU-a povezan s oznakom ZOZP mora biti naveden na etiketi. Naziv „Aceto Balsamico di Modena” ne smije se označavati nikako drukčije, čak niti u brojčanom obliku, osim onih pridjeva koji su izričito predviđeni u ovoj specifikaciji, uključujući „extra”, „fine”, „scelto”, „selezionato”, „riserva”, „superiore”, „classico” ili slično.

Pojam „invecchiato” (odležan) može se navesti i uz naziv ako je proizvod odležao tri godine ili više u bačvama, kacama ili drugim drvenim spremnicima. Uz pojam „invecchiato” može se navesti minimalno razdoblje odležavanja od tri godine.

4. Sažeta definicija zemljopisnog područja

„Aceto Balsamico di Modena” mora biti proizveden u okviru provincija Modena i Reggio Emilia.

5. Povezanost sa zemljopisnim područjem

„Veza između ‚Aceto Balsamico di Modena’ i zemljopisnog područja temelji se na ugledu proizvoda.”„Aceto Balsamico di Modena” ima veliki ugled kako na nacionalnom tako i na međunarodnim tržištima, što je naveliko dokazano njegovom čestom uporabom u brojnim kuharskim receptima i njegovim čestim spominjanjem na internetu, u tiskovnim i drugim medijima. Taj ugled znači da potrošači lako prepoznaju jedinstvenost i autentičnost toga proizvoda.

„Aceto Balsamico di Modena” već je dugo vremena dio kulture i povijesti Modene i nesporno je da je poznat diljem svijeta. Proizvod je usko povezan sa znanjem, tradicijom i umijećem lokalnog stanovništva koje je stvorilo jedinstveni i izvorni lokalni proizvod. „Aceto Balsamico di Modena” postao je sastavni dio socijalne i gospodarske strukture područja i izvor je zarade mnogih gospodarskih subjekata te ima značajnu ulogu u lokalnoj kulinarskoj tradiciji kao sastavni dio mnogih regionalnih recepata. Godinama se održavaju na starim tradicijama utemeljene svečanosti i festivali, koje posjećuju lokalni proizvođači sastajući se i uspoređujući svoje proizvode te na taj način održavaju stare lokalne običaje. Kao specifičan i poseban proizvod „Aceto Balsamico di Modena” godinama je gradio svoju poznatost i cijenjenost te je postao svjetski priznat, a potrošači „iskustvo” toga proizvoda povezuju s kvalitetom kulinarstva u te dvije provincije Emilije-Romagne.

Upućivanje na objavu specifikacije

(članak 6. stavak 1. drugi podstavak ove Uredbe)

Cjelokupan tekst specifikacije proizvoda dostupan je na sljedećim stranicama:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili

može mu se pristupiti izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom kutu ekrana, zatim na „Prodotti DOP IGP STG” na lijevoj strani ekrana te na kraju na „Disciplinari di Produzione all’esame dell’UE”.

(1) SL L 343, 14.12.2012., str. 1.